Diari Oficial de la Generalitat Valenciana


Sumari del DOGV 4588, del 16-09-2003 (2003/9996)

ORDE de 2 de setembre de 2003 de la Conselleria de Benestar Social, per la qual s'efectua convocatòria pública per al període 2003-2005, de concerts per a places assistencials en determinats centres residencials i centres de dia d'atenció especialitzada a menors.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4588

Data del DOGV
:   16-09-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/9996


Data del document
:   02-09-2003

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * servei social
    * protecció de la infància
    * equipament social
    * ajuda pública

ORDE de 2 de setembre de 2003 de la Conselleria de Benestar Social, per la qual s'efectua convocatòria pública per al període 2003-2005, de concerts per a places assistencials en determinats centres residencials i centres de dia d'atenció especialitzada a menors. [2003/X9996]
  
L'Orde de 28 de maig de 2002, de la Conselleria de Benestar Social, va regular les bases generals per a les convocatòries públiques de concerts per a places assistencials en determinats centres residencials i centres de dia d'atenció especialitzada a menors i va efectuar la primera convocatòria pública per al període 2002-2005.
  
L'experiència satisfactòria en este primer any en la disposició de places d'atenció a menors via concert en oferir una major garantia i estabilitat al Servici Públic de Protecció i Inserció de Menors, i l'existència de centres de protecció de menors que no es van acollir en el seu moment a la dita convocatòria, però que estan en l'actualitat en condicions d'això, fa convenient procedir a una segona convocatòria que amb el mateix període de finalització dels concerts vigents, 31 de desembre de 2005, permeta posar un nombre més gran de places a disposició de la Conselleria de Benestar Social i conseqüentment anar consolidant este servici públic.
  
En virtut d'allò que s'ha exposat, i fent ús de les facultats que conferix l'article 35 de la Llei 5/1983, de 30 de desembre; l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana; i el Decret 120/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1. Objecte
  
És objecte de la present orde, convocar, amb atenció a les bases generals per a les convocatòries públiques de concerts per a places assistencials en determinats centres residencials i centres de dia d'atenció especialitzada a menors, regulades en l'Orde de 28 de maig de 2002, de la Conselleria de Benestar Social, publicada en el Diari Oficial de la Generalitat Valenciana núm. 4.261, de 31 de maig de 2002, la posada a disposició del Servici Públic de Protecció i Inserció de Menors, de noves places en centres residencials i centres de dia no sotmeses en l'actualitat a concert, per al període d'1 de desembre de 2003 a 31 de desembre de 2005.
  
Article 2. Presentació de sol·licituds
  
El termini de presentació de sol·licituds de la present convocatòria, que s'efectuarà per mitjà del model que figura en annex I, serà d'un mes comptador des de l'endemà de la seua publicació en el Diari Oficial de la Generalitat Valenciana.
  
Article 3. Finançament
  
1. Als efectes de la present convocatòria, i d'acord amb les bases generals regulades en l'Orde de 28 de maig de 2002, de la Conselleria de Benestar Social, s'establix en l'annex II les ràtios de personal que es financen, l'import total d'aqueix finançament i l'import de gastos generals de funcionament del centre i atenció al menor, segons la tipologia de centre i el nombre de grups educatius, el mínim i màxim de nombre de places de les quals estan determinats en este mateix annex II. Els mencionats imports no estaran durant la vigència del present concert subjectes a revisió.
  
La quantitat resultant de la suma dels anteriors imports donarà lloc al mòdul cost menor/dia/plaça, que multiplicat pel nombre de menors atesos i nombre de dies a l'any de funcionament del centre, serà l'import del concert.
  
Respecte a les places concertades no ocupades, l'import total concertat serà minorat en la quantitat resultant d'aplicar el 10% del mòdul total menor/dia/plaça determinat, al nombre de places vacants no ocupades en l'exercici, sempre que estes superen el 5% de l'ocupació màxima prevista.
  
2. El pagament dels concerts de places s'efectuarà d'acord amb el règim excepcional que es preveja en les lleis anuals de pressupostos de la Generalitat Valenciana per al pagament dels servicis socials especialitzats o, si no n'hi ha, d'acord amb el règim general previst en la normativa d'Hisenda Pública de la Generalitat Valenciana aplicant-hi el règim següent: un 40% d'esta podrà lliurar-se immitjatament una vegada concedida; un 20% s'abonarà després de l'aportació i de la comprovació de la documentació justificativa de l'efectiva i correcta aplicació de la suma lliurada a l'actuació objecte de l'ajuda; i la resta s'abonarà una vegada justifique el beneficiari el compliment del que s'ha convingut.
  
Article 4. Garanties
  
1. D'acord amb el que establix la base 8 g), de les bases generals que regixen les convocatòries de concerts per a places en determinats centres residencials i centres de dia d'atenció especialitzada a menors, s'establix com a garantia provisional per als participants en la present convocatòria, la quantia de 150 euros.
  
2. D'acord amb el que establix la base 20 de les esmentades bases, els titulars de centres que hagen sigut adjudicataris hauran de constituir una garantia definitiva, per un import equivalent al 0'1% del total del finançament públic previst per a la totalitat del període de vigència del concert.
  
DISPOSICIONS ADDICIONALS
  
Primera
  
Tots els concerts hauran de fer expressa menció de l'import màxim que ha d'abonar la Conselleria de Benestar Social en cada una de les seues anualitats i en la totalitat del període concertat.
  
Segona
  
A l'efecte de la present Orde s'entén per llar funcional, els centres o nuclis de convivència, de caràcter semblant al familiar, per a menors i adolescents en situació de guarda i/o tutela de la Generalitat Valenciana, amb un mínim de 3 i un màxim de 5 places per llar, que requerixen la presència d'un responsable que hi residisca de forma permanent, assistit per personal educatiu.
  
Es podrà formalitzar un únic concert respecte a les places d'aquelles llars funcionals titularitat d'una mateixa entitat que esta tinga en una mateixa província.
  
Tercera
  
La minoració de l'import del concert per plaça o places no ocupades d'acord amb els criteris que ordena la present Orde, es realitzarà vençut cada exercici pressupostari.
  
DISPOSICIONS FINALS
  
Primera
  
El pressupost que s'estima per a l'eficàcia de la present convocatòria és de 6.877.508'26 euros, a càrrec del programa pressupostari 98.92.857.82, Família, Menor i Adopcions, línia de subvenció codi T-1327, de l'exercici 2003 o els seus equivalents en anualitats successives, i d'acord amb les quanties següents: anualitat 2003, 263.598'98 euros; anualitat 2004, 3.258.083'39 euros; i anualitat 2005, 3.355.825'89 euros, i condicionat a l'aprovació de les corresponents dotacions en els pressupostos per a eixos exercicis pressupostaris.
  
Segona
  
Es faculten la Direcció General de la Família, Menor i Adopcions i la Subsecretaria de la Conselleria de Benestar Social, en l'àmbit de les seues competències, a dictar totes les instruccions que calga per a l'execució i el desenrotllament de la present Orde.
  
Tercera
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra la present Orde, es podrà interposar d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant el mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
València, 2 de setembre de 2003
  
La consellera de Benestar Social,